Na podlagi 58. člena Zakona o javnih uslužbencih (Uradni list RS, št. 63/07-uradno prečiščeno besedilo, 65/08, 69/08-ZTFI-A, 69/08-ZZavar-E in 40/12-ZUJF) **Republika Slovenija,** **Ministrstvo za kulturo,** Maistrova ulica 10, 1000 Ljubljana, objavlja javni natečaj za zasedbo prostega uradniškega delovnega mesta za nedoločen čas

**PODSEKRETAR (šifra DM 66) v Sekretariatu, Službi za proračun in finance**

Kandidati, ki se bodo prijavili na prosto delovno mesto, morajo poleg splošnih pogojev, ki jih določajo predpisi s področja delovnega prava, izpolnjevati še naslednje pogoje:

* končano visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja) ali visokošolsko izobraževanje druge stopnje in podobno izobraževanje/visokošolska izobrazba druge stopnje, drugje nerazporejeno.;
* 6 let delovnih izkušenj;
* opravljeno obvezno usposabljanje za imenovanje v naziv;
* opravljen strokovni izpit iz upravnega postopka;
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat magisterij znanosti, doktorat oziroma zaključen specialistični študij.

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih. V nasprotnem primeru bo moral izbrani kandidat najkasneje v enem letu od sklenitve pogodbe o zaposlitvi opraviti usposabljanje za imenovanje v naziv, predpisano v skladu z 89. členom Zakona o javnih uslužbencih.

Izbrani kandidat, ki nima opravljenega strokovnega izpita iz upravnega postopka, mora le-tega opraviti najkasneje v roku treh mesecev po sklenitvi delovnega razmerja, v skladu s tretjim odstavkom 31. člena Zakona o splošnem upravnem postopku.

Prednost pri izbiri bodo imeli kandidati z dobrim znanjem in izkušnjami s področja pripravljanja in usklajevanja podatkov o izvajanju projektov iz Načrta razvojnih programov (NRP) tako v sistemu MFERAC, kot tudi vsebinskim znanjem s tega področja, ter poznavanjem postopkov usklajevanja gradiv z MF v primerih sprememb oz. uvrstitvi novih projektov NRP, kandidati z odličnim poznavanjem in praktičnimi izkušnjami z delom v sistemu MFERAC ter aplikaciji Sappra.

Delovne naloge delovnega mesta so:

* neposredna pomoč pri izvajanju strokovnih nalog na delovnem področju NOE,
* sodelovanje pri oblikovanju predloga letnih in večletnih finančnih načrtov ministrstva na podlagi predlogov vodij NOE ministrstva, organov v sestavi in posrednih proračunskih uporabnikih,
* samostojno oblikovanje sistemskih rešitev in drugih najzahtevnejših gradiv,
* opravljanje drugih najzahtevnejših nalog,
* vodenje projektnih skupin,
* sodelovanje pri nalogah, povezanih z izvrševanjem proračuna in nadzor nad porabo proračunskih sredstev ter v tej zvezi priprava selekcioniranih instruktivnih informacij in obvezujočih navodil za posredne proračunske uporabnike, druge NOE ministrstva in organe v njegovi sestavi,
* sodelovanje pri izvajanju prerazporeditev proračunskih sredstev med proračunskimi postavkami za javne zavode ter ostalih prerazporeditev na podlagi predlogov vodij NOE in poslovodstva ter priprava predlogov v primerih, ko so prerazporeditve v pristojnosti Vlade RS,
* usklajevanje predloga trimesečnih kvot in priprava mesečnih finančnih načrtov ministrstva, njihovo usklajevanje z Ministrstvom za finance in tekoče spremljanje porabe sredstev,
* presoja vseh pogodb, ki jih sklepa ministrstvo s finančnega vidika,
* sodelovanje pri pripravi programov (so)financiranja javnih zavodov in javnih skladov v smislu izračunavanja sredstev, potrebnih za izvajanje njihovih kulturnih programov,
* sodelovanje pri pripravah podlag za mesečna izplačila sredstev javnim zavodom in skladom,
* strokovno in usmerjeno informiranje in usposabljanje delavcev v drugih NOE ministrstva in organih v njegovi sestavi glede izvrševanja proračuna,
* operativno delo z MFERAC programom ter aplikacijo SAPPRA,
* spremljanje zakonov in drugih predpisov s področja javnih financ ter analiziranje njihovih učinkov,
* sodelovanje pri pripravi finančnih analiz,
* sodelovanje pri ugotavljanju finančnih posledic predlaganih zakonskih in drugih predpisov ter razvojnih aktov s področja dela ministrstva,
* sodelovanje z drugimi NOE, z organi v njegovi sestavi, z Ministrstvom za finance in izvajalci kulturnih programov,
* samostojno oblikovanje sistemskih rešitev in drugih najzahtevnejših gradiv.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;
2. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
3. izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. izjavo, da za namen tega natečajnega postopka dovoljuje Ministrstvu za kulturo pridobitev podatkov iz prejšnje točke iz uradne evidence.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

**Prijava na prosto delovno mesto mora biti obvezno pripravljena na obrazcu** [**JN-100-16/2020**](http://www.mnz.gov.si/fileadmin/mnz.gov.si/pageuploads/JAVNA_UPRAVA/DPJS/suk/5-2-14-vloga_za_vodja_avtoparka.doc)**, ki je priloga tega javnega natečaja, z natančno izpolnjenimi vsemi rubrikami in izjavami.**

Delovno mesto podsekretar je uradniško delovno mesto. Javni uslužbenec bo na tem delovnem mestu naloge opravljal v nazivu podsekretar, z možnostjo napredovanja v naziv sekretar. Z izbranim kandidatom bo sklenjeno delovno razmerje za nedoločen čas, s polnim delovnim časom. Izbrani kandidat bo opravljal delo v poslovnih prostorih Ministrstva za kulturo, Maistrova ulica 10, Ljubljana, oziroma v drugih uradnih prostorih, kjer organ opravlja svoje naloge.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Kandidat vloži prijavo v pisni obliki na priloženem obrazcu [JN-100-16/2020](http://www.mnz.gov.si/fileadmin/mnz.gov.si/pageuploads/JAVNA_UPRAVA/DPJS/suk/5-2-14-vloga_za_vodja_avtoparka.doc), ki jo pošlje v zaprti ovojnici z označbo: «**Za javni natečaj za delovno mesto podsekretar (šifra 66)**«, na naslov: Ministrstvo za kulturo, Maistrova ulica 10, Ljubljana. Rok za vlaganje prijav je 15 dni po objavi javnega natečaja na Zavodu RS za zaposlovanje in na osrednjem spletnem mestu državne uprave (https://www.gov.si/). Za pisno obliko prijave se šteje tudi elektronska oblika, poslana na elektronski naslov: gp.mk@gov.si, pri čemer veljavnost prijave ni pogojena z elektronskim podpisom.

Informacije o izvedbi javnega natečaja daje Mateja Musar, tel. št. 01/ 369 59 70, o delovnem področju pa Urša Gruden, tel. št. 041/617-900, vsak delavnik med 9.00 in 10.00.

Kandidati bodo o izbiri pisno obveščeni najkasneje v roku 90 dni po objavi javnega natečaja. Obvestilo o končanem javnem natečaju bo objavljeno na spletišču državne uprave GOV.SI.

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

Številka: 100-16/2020/1 Ministrstvo za kulturo

Datum: 10. 7. 2020